《谢安游东山图》
明代·吴宽

东山高卧如龙蟠，天下苍生望谢安。徵书再下翻然起，五十不妨初作官。

征西将军姓桓者，致我胡为居幕下。新亭狎视犹小儿，流汗何人面如赭。

北兵百万次淮淝，别墅与客方围棋。捷书已至未终局，江上阿玄班捷师。

高怀磊落多长技，谁识向来游戏事。后世风流强慕之，登山也复携歌妓。

作者简介：（1435—1504）明苏州府长洲人，字原博，号匏庵。为诸生时，即有声望，遍读《左传》、《史记》、《汉书》及唐宋大家之文。成化八年会试、廷试皆第一，授修撰。侍孝宗东宫，进讲闲雅详明。孝宗即位，迁左庶子，预修《宪宗实录》，进少詹事兼侍读学士。丁忧后，入东阁，专典诰敕。进礼部尚书。卒谥文定。宽行履高洁，不为激矫，而自守以正。其诗深厚郁，自成一家。兼工书法。有《匏庵集》。